# Juan Francisco Guevara Silvente

Juan Francisco Guevara Silvente (Llorca, 19 d'agost de 1995), conegut com a Juanfran Guevara, és un antic pilot de motociclisme espanyol que va competir en la categoria de Moto3 del campionat del món del 2011 al 2017.

## Carrera esportiva
### Primers anys

Guevara va començar a competir amb motos a onze anys. El 2007 va ser subcampió de Múrcia en la categoria PRO 80 i l'any següent en fou campió. Aquell any mateix va ser subcampió en la categoria 125 PreGP del mateix campionat. El 2009 va guanyar els campionats de Múrcia i del País Valencià en la categoria PRO 80 i el Metrakit World Festival en la categoria 125 PreGP. El 2010 va guanyar el campionat d'Espanya de MotoDes PRO 80 i hi va quedar segon en la categoria 125 PreGP, alhora que quedà tercer en la categoria 125 PreGP del campionat mediterrani.

### Carrera internacional

El 2011 va quedar novè al campionat d'Espanya de velocitat (CEV) i va debutar al mundial en la categoria de 125cc com a comodí amb una Aprilia al Gran Premi de la Comunitat Valenciana, però no es va classificar per a la cursa. El 2012 va quedar sisè al CEV i segon al campionat d'Europa de Moto3. Aquell any va competir a la mateixa categoria, Moto3 (que substituïa l'anterior de 125cc) del mundial en participar als Grans Premis d'Aragó i de la Comunitat Valenciana com a comodí amb una FTR M312, obtenint-hi 4 punts.
El 2013 va esdevenir pilot habitual de la classe de Moto3 pilotant-hi la TSR Honda de l'equip CIP Moto3, com a company d'Alan Techer. No aconseguí cap punt. El 2014 pilotà la Kalex KTM de l'equip Mapfre Aspar i va acabar la temporada al dissetè lloc final. El 2015, dins el mateix equip i amb una Mahindra MGP3O com a company de Francesco Bagnaia i Jorge Martín, va quedar vint-i-quatrè al mundial.
El 2016 va passar a l'equip RBA Racing, que li va confiar una KTM RC 250 GP, com a company d'equip de Gabriel Rodrigo. Va acabar la temporada en el vint-i-unè lloc amb un sisè lloc al GP de la Comunitat Valenciana com a millor resultat. El 2017 va continuar amb l'equip RBA Racing i va tancar la temporada en l'onzena posició final, amb un tercer lloc al Gran Premi d'Itàlia com a millor resultat. El desembre del mateix any, a només vint-i-dos anys, va anunciar la seva retirada de les curses després d'haver competit set temporades al campionat del món.

## Resultats al Mundial de motociclisme
### Curses per any

Barem de puntuació de 1993 ençà:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Punts | 25 | 20 | 16 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida)
| Any | Categoria | Moto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | Pos | Pts |
| 2011 | 125cc | Aprilia | QAT | ESP | POR | FRA | CAT | GBR | NED | ITA | GER | CZE | INP | SM | ARA | JPN | AUS | MAL | VAL DNS | | NC | 0 |
| 2012 | Moto3 | FTR Honda | QAT | ESP | POR | FRA | CAT | GBR | NED | GER | ITA | INP | CZE | SM | ARA 24 | JPN | MAL | AUS | VAL 12 | | 32è | 4 |
| 2013 | Moto3 | TSR Honda | QAT 21 | AME 16 | ESP Ret | FRA 22 | ITA Ret | CAT 20 | NED Ret | GER 25 | INP Ret | CZE Ret | GBR Ret | SM 27 | ARA 28 | MAL 21 | AUS 27 | JPN 22 | VAL 23 | | NC | 0 |
| 2014 | Moto3 | Kalex KTM | QAT Ret | AME 11 | ARG 12 | ESP 16 | FRA Ret | ITA 8 | CAT 28 | NED Ret | GER 10 | INP 8 | CZE 16 | GBR 14 | SM 9 | ARA Ret | JPN Ret | AUS 25 | MAL 11 | VAL 15 | 17è | 46 |
| 2015 | Moto3 | Mahindra | QAT 18 | AME Ret | ARG Ret | ESP 20 | FRA 12 | ITA Ret | CAT 26 | NED Ret | GER DNS | INP 18 | CZE 14 | GBR 7 | SM Ret | ARA 21 | JPN 21 | AUS Ret | MAL 20 | VAL Ret | 24è | 15 |
| 2016 | Moto3 | KTM | QAT 25 | ARG 12 | AME 12 | ESP 12 | FRA 13 | ITA 9 | CAT 13 | NED Ret | GER Ret | AUT 12 | CZE 23 | GBR 16 | SM 12 | ARA 9 | JPN 25 | AUS Ret | MAL Ret | VAL 6 | 21è | 50 |
| 2017 | Moto3 | KTM | QAT Ret | ARG 9 | AME 6 | ESP 10 | FRA 5 | ITA 3 | CAT 17 | NED 12 | GER 12 | CZE 5 | AUT 14 | GBR Ret | SM Ret | ARA 12 | JPN Ret | AUS 23 | MAL 13 | VAL 6 | 11è | 88 |

## Referències

* ↑ «Juanfran Guevara, con el RBA Racing en 2016» (en castellà). MotoGP.com. Dorna Sports, 19-10-2015. Arxivat de l'original el 2023-04-10. [Consulta: 17 agost 2016].
* ↑ «Moto3 2017 GP d'Italia - Race Classification» (en anglès). Dorna Sports Sport S.L., 04-06-2017.
* ↑ Tamantini, Diana. «Moto3: Juanfran Guevara annuncia il suo ritiro!» (en italià). Editoriale l'Incontro, 27-12-2017.